Document ID: 32009D0992

KOMISIJAS LĒMUMS
(2009. gada 17. decembris)
par prasību minimumu attiecībā uz datiem, kas ievadāmi valsts elektroniskajā autotransporta uzņēmumu reģistrā
(izziņots ar dokumenta numuru C(2009) 9959)
(Dokuments attiecas uz EEZ)
(2009/992/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (1), un jo īpaši tās 16. pantu,
tā kā:
(1)
Regulas (EK) Nr. 1071/2009 16. panta 1. punkts nosaka, ka katra dalībvalsts uztur valsts elektronisko reģistru, kurā tā reģistrē autopārvadājumu uzņēmumus, kuriem šīs dalībvalsts nozīmētā kompetentā iestāde ir izsniegusi atļauju autopārvadātāja profesionālās darbības veikšanai. Valsts elektroniskajā reģistrā glabājas vismaz dati, kas noteikti regulas 16. panta 2. punktā. Jāiekļauj ir arī tādi papildu dati kā fizisko personu dzimšanas datums un vieta, lai nodrošinātu attiecīgo personu pareizu identifikāciju.
(2)
Arī Eiropas Parlamenta un Padomes 2009. gada 21. oktobra Regula (EK) Nr. 1072/2009 par kopīgiem noteikumiem attiecībā uz piekļuvi starptautisko kravas autopārvadājumu tirgum (2) un Eiropas Parlamenta un Padomes 2009. gada 21. oktobra Regula (EK) Nr. 1073/2009 par kopīgiem noteikumiem attiecībā uz piekļuvi starptautiskajam autobusu pārvadājumu tirgum (3) liek šajos valstu elektroniskajos reģistros iekļaut atsevišķus datus.
(3)
Noteikumi par personas datu aizsardzību, kas jo īpaši noteikti Eiropas Parlamenta un Padomes 1995. gada 24. oktobra Direktīvā 95/46/EK par personu aizsardzību attiecībā uz personas datu apstrādi un šādu datu brīvu apriti (4), attiecas uz jebkuru personas datu apstrādi atbilstīgi Regulai (EK) 1071/2009.
(4)
Lai veicinātu valstu elektronisko reģistru savstarpējo savienošanu, kas prasīta Regulas (EK) Nr. 1071/2009 16. panta 5. punktā, Komisijai saskaņā ar minētās regulas 16. panta 1. punktu ir jāpieņem lēmums par prasību minimumu attiecībā uz datiem, ko paredzēts ievadīt valstu elektroniskajos reģistros,
IR PIEŅĒMUSI ŠO LĒMUMU.
1. pants
Prasību minimums attiecībā uz datiem, kas ievadāmi valstu elektroniskajos autotransporta uzņēmumu reģistros, ko dalībvalstis izveidojušas saskaņā ar Regulas (EK) Nr. 1071/2009 16. panta 1. punktu, ir noteikts šā lēmuma pielikumā.
2. pants
Šis lēmums ir adresēts dalībvalstīm.
Briselē, 2009. gada 17. decembrī

Labels: 10
8
9
12